b'\n_START_ARTICLE_\nWeihaiwein taistelu\n_START_SECTION_\nTaustaa\n_START_PARAGRAPH_\nVoitokkaan L\xc3\xbcshunkoun taistelun j\xc3\xa4lkeen Japanin seuraava strateginen kohde oli Qing-dynastian merkitt\xc3\xa4v\xc3\xa4 laivastotukikohta Weihaiwei Shandongin niemimaalla. Tukikohdan valloitus takaisi japanilaisille Bohainlahden suun sek\xc3\xa4 Pekingiin johtavan meritien t\xc3\xa4ydellisen hallinnan. Samalla tukikohdan tuhoaminen poistaisi Beiyangin laivaston j\xc3\xa4\xc3\xa4nteiden japanilaisten saattuereitteihin aiheuttaman uhan._NEWLINE_Laivastotukikohta oli suunniteltu saksalaisten sotilasasiantuntijoiden avustuksella, ja l\xc3\xa4nsimaisten asiantuntijoiden mukaan se oli vahvempi kuin Hongkong. Brittil\xc3\xa4inen sotilasasiantuntija William M. Lang, joka oli Beiyangin laivaston komentajan apuna, piti viel\xc3\xa4 syksyll\xc3\xa4 1894 tukikohtaa valloittamattomana. Tukikohdan suojana oli kaikkiaan kaksitoista sis\xc3\xa4\xc3\xa4nk\xc3\xa4yntej\xc3\xa4 valvovaa maalinnoitusta, joiden aseistuksena oli Kruppin ja Armstrongin tykkej\xc3\xa4. Lis\xc3\xa4ksi puolustusj\xc3\xa4rjestelm\xc3\xa4\xc3\xa4n kuului kaksi linnoitettua saarta. Sataman suut oli suljettu puomein ehk\xc3\xa4isem\xc3\xa4\xc3\xa4n merelt\xc3\xa4 tulevia hy\xc3\xb6kk\xc3\xa4yksi\xc3\xa4. Kaikki Beiyangin laivaston j\xc3\xa4ljell\xc3\xa4 olevat kuusitoista alusta oli ankkuroitu satama-alueelle. N\xc3\xa4it\xc3\xa4 olivat taistelulaiva Dingyuan, risteilij\xc3\xa4t Jingjuan ja Pingyuan sek\xc3\xa4 kolmetoista tykki- ja torpedovenett\xc3\xa4.\n_START_SECTION_\nTaistelu\n_START_PARAGRAPH_\nTaistelu alkoi noin 100 mailia Weihaiwein l\xc3\xa4nsipuolella olevassa Dengzhoun kaupungissa 18. tammikuuta 1895, kun keisarillisen Japanin laivaston risteilij\xc3\xa4t Yoshino, Akitsushima ja Naniwa avasivat tulen. Hy\xc3\xb6kk\xc3\xa4ys oli harhautus, jolla peitettiin kenraali Oyama Iwaon Japanin 2. armeija maihinnousu Weihaiwein it\xc3\xa4puolella Rongchengiss\xc3\xa4 22. tammikuuta, mik\xc3\xa4 tapahtui ilman vastarintaa. Armeijaan kuuluivat kenraaliluutnantti Sakuma Samatan Japanin 2. divisioona ja kenraali Kuroki Tamemoton vajaa Japanin 6. divisioona, jonka 12. prikaati oli L\xc3\xbcshunkoun varuskuntana._NEWLINE_Japanilaisjoukot aloittivat 26. tammikuuta marssin kahtena rivist\xc3\xb6n\xc3\xa4, joista ensimm\xc3\xa4inen eteni rantatiet\xc3\xa4 ja toinen nelisen mailia sis\xc3\xa4maassa tiett\xc3\xb6m\xc3\xa4ss\xc3\xa4 maastossa. Hy\xc3\xb6kk\xc3\xa4ys oli ajoitettu kiinalaisten uudenvuoden mukaan ja eteneminen sujuikin ilman vastarintaa. Joukot yhtyiv\xc3\xa4t Weihaiwein edustalla 29. tammikuuta._NEWLINE_Seuraavana p\xc3\xa4iv\xc3\xa4n\xc3\xa4 aloitettiin kaupungin etel\xc3\xa4- ja it\xc3\xa4puolella kolmesta kohtaa hy\xc3\xb6kk\xc3\xa4ys maatukikohtia vastaan. Beiyangin armeija puolustautui yhdeks\xc3\xa4n tuntia ennen kuin vet\xc3\xa4ytyiv\xc3\xa4t j\xc3\xa4tt\xc3\xa4en linnakkeet l\xc3\xa4hes koskemattomina hy\xc3\xb6kk\xc3\xa4\xc3\xa4jille. Japanilaisten tappiot olivat v\xc3\xa4h\xc3\xa4isi\xc3\xa4, vaikka kenraalimajuri Odera Yasuzumi saikin surmansa ollen sodan aikana surmansa saaneista korkea-arvoisin. Japanilaisjoukot eteniv\xc3\xa4t kohtaamatta vastarintaa Weihain kaupunkiin 2. helmikuuta, kun sen varuskunta oli paennut edellisen\xc3\xa4 y\xc3\xb6n\xc3\xa4._NEWLINE_Maalinnakkeiden tykkien jouduttua japanilaisten haltuun k\xc3\xa4vi Beiyangin laivaston asema tukalaksi. Lis\xc3\xa4ksi japanilaiset kykeniv\xc3\xa4t poistamaan sataman suulla olleen puomin 4. helmikuuta, mik\xc3\xa4 mahdollisti toistuvat torpedohy\xc3\xb6kk\xc3\xa4ykset satamaan. Hy\xc3\xb6kk\xc3\xa4yksess\xc3\xa4 7. helmikuuta vaurioitui Dingyuan ja upposi kolme muuta alusta. J\xc3\xa4ljell\xc3\xa4 olleiden Beiyangin laivaston alusten miehist\xc3\xb6t nousivat kapinaan ja yrittiv\xc3\xa4t aluksineen pakoa Yentaihin, jolloin kuusi aluksista tuhottiin ja seitsem\xc3\xa4n j\xc3\xa4i sotasaaliiksi._NEWLINE_Kiinalaisten puolustuksen k\xc3\xa4yty\xc3\xa4 mahdottomaksi amiraali Itoh Sukeyuki tarjosi amiraali Dingille antautumista. Antauduttuaan Ding teki itsemurhan ottamalla yliannoksen oopiumia. Amiraali Liu antoi k\xc3\xa4skyn upottaa laivaston alukset ennen itsemurhaansa. Kiinan laivaston komentajuus joutui vara-amiraali John McClurelle, joka allekirjoitti antautumisasiakirjan Dingin nimiss\xc3\xa4 12. helmikuuta. Sopimuksen mukaisesti j\xc3\xa4ljell\xc3\xa4 olevat kiinalaisjoukot saivat poistua alueelta, mutta alukset, linnakkeet ja varastot siirtyiv\xc3\xa4t japanilaisten hallintaan.\n_START_SECTION_\nTaistelun j\xc3\xa4lkeen\n_START_PARAGRAPH_\nWeihaiwein kukistuttua ruhtinas Gong m\xc3\xa4\xc3\xa4r\xc3\xa4si Pekingiss\xc3\xa4 istuneen amiraliteettineuvoston hajotettavaksi, koska Kiinalla ei ollut en\xc3\xa4\xc3\xa4 laivastoa. Japanilaiset olivat saavuttaneet tavoitteensa Pekingiin johtavan meritien valvonnasta sek\xc3\xa4 yhteyksiens\xc3\xa4 suojaamisesta. Taistelu oli sodan viimeinen suuri sotatoimi, koska Kiina aloitti tunnustelut rauhan aikaansaamiseksi ja sotatoimien lopettamiseksi.'